AIŠKINAMASIS MEMORANDUMAS Siekiant sustiprinti tvarumo profilį ir sumažinti likvidumo poreikius, susijusius su Portugalijai skirta ekonomikos programa, taip pat atsižvelgiant į 2011 m. liepos 21 d. euro zonos valstybių bei vyriausybių ir ES institucijų vadovų pareiškimą, reikėtų iš dalies pakeisti Tarybos įgyvendinimo sprendimą 2011/344/ES dėl finansinės pagalbos suteikimo Portugalijai. Pakeitimai konkrečiai susiję su: i) palūkanų maržos sumažinimu iki nulio, kad ji būtų suderinta su Mokėjimų balanso priemone, ir ii) ilgiausio vidutinio bendros paskolos termino pratęsimu nuo 7,5 metų iki 12,5 metų, pratęsiant atskirų išmokų terminus taip, kad ilgiausias lėšų skolinimo pagal Europos finansinės padėties stabilizavimo priemonės programą terminas būtų 30 metų. Bus sumažinta visų išmokų (t. y. jau išmokėtų ir dar neišmokėtų lėšų) marža, o vidutinis terminas bus pratęstas pailginus būsimų išmokų grąžinimo terminus. Turint omenyje ES paskolų kompensacinį pobūdį, jau išmokėtų sumų grąžinimo termino pratęsti negalima. Komisija užtikrins, kad būsimų išmokų grąžinimo terminai atitiktų tinkamo ES biudžeto maržos valdymo principus. Šiuo metu Europos finansinės padėties stabilizavimo priemonės paskolos Portugalijai marža sudaro 215 bazinių punktų ir ilgiausias vidutinis bendros paskolos terminas yra 7,5 metų, kai atskirų išmokų grąžinimo terminas – nuo 2 iki 15 metų. Iki šiol tokiomis sąlygomis Portugalijai išmokėtos dvi išmokos, kurių grąžinimo terminas sueina 2021 m. (3,5 % atkarpa) ir 2016 m. (2,75 % atkarpa). Iki šiol Portugalijai išmokėtų Europos finansinės padėties stabilizavimo priemonės lėšų vidutinis grąžinimo terminas yra 6,35 metų. Reikėtų pažymėti, kad dėl šių pakeitimų sutaupius lėšų padidės tvarumas ir pagerės likvidumo perspektyva vykdant programą. Be to, padidėjus programos įgyvendinimo tikimybei daromas netiesioginis poveikis pasitikėjimui. Dėl to gerėja valstybės skolinimosi sąlygos ir daromas netiesioginis poveikis privačiajam sektoriui. Šis netiesioginis poveikis naudingas tiek šalims kreditorėms, tiek šalims skolininkėms. Atsižvelgdama į pirmiau pateiktus paaiškinimus, Komisija mano, kad pakeitimai, kuriuos sudaro maržos sumažinimas ir Europos finansinės padėties stabilizavimo priemonės paskolos Portugalijai vidutinio termino pratęsimas, yra naudingi siekiant programos tikslų. 2011/0246 (NLE) Pasiūlymas TARYBOS ĮGYVENDINIMO SPRENDIMAS kuriuo iš dalies keičiamas Įgyvendinimo sprendimas 2011/344/ES dėl Sąjungos finansinės pagalbos suteikimo Portugalijai EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, atsižvelgdama į 2010 m. gegužės 11 d. Tarybos reglamentą (ES) Nr. 407/2010, kuriuo nustatoma Europos finansinės padėties stabilizavimo priemonė[1], ypač į jo 3 straipsnio 2 dalį, atsižvelgdama į Europos Komisijos pasiūlymą, kadangi: 1. Portugalijos prašymu Taryba jai suteikė finansinę pagalbą (Įgyvendinimo sprendimas 2011/344/ES[2]) remiant griežtą ekonomikos ir reformų programą, kuria siekiama atkurti pasitikėjimą, sudaryti sąlygas tvariam ekonomikos augimui atkurti ir apsaugoti Portugalijos, euro zonos ir Sąjungos finansinį stabilumą; 2. termino pratęsimas ir palūkanų normos maržos sumažinimas būtų naudingi siekiant programos tikslų, atsižvelgiant į 2011 m. liepos 21 d. euro zonos valstybių bei vyriausybių ir ES institucijų vadovų pareiškimą; 3. siekiant geriau įgyvendinti likvidumo ir tvarumo tikslus, šis sprendimas turėtų būti taikomas ir jau išmokėtoms dalinėms išmokoms; 4. atsižvelgiant į šiuos pokyčius, reikėtų iš dalies pakeisti Įgyvendinimo sprendimą 2011/344/ES, PRIĖMĖ ŠĮ SPRENDIMĄ: 1 straipsnis Įgyvendinimo sprendimo 2011/344/ES 1 straipsnis iš dalies keičiamas taip: 1) 1 dalis pakeičiama taip: „1. Sąjunga suteikia Portugalijai paskolą, kuri neviršija 26 mlrd. EUR ir kurios ilgiausias vidutinis grąžinimo terminas yra 12,5 metų. Atskirų paskolos dalinių išmokų terminas gali būti iki 30 metų.“ 2) 5 dalis pakeičiama taip: „5. Portugalija moka Sąjungai kiekvienos dalinės išmokos finansavimo kainą.“ 2 straipsnis 1 straipsnio 1 punkto pirmas sakinys ir 1 straipsnio 2 punktas taip pat taikomi paskolos dalinėms išmokoms, kurios išmokėtos prieš įsigaliojant šiam sprendimui. 3 straipsnis Šis sprendimas skirtas Portugalijos Respublikai. 4 straipsnis Šis sprendimas skelbiamas Europos Sąjungos oficialiajame leidinyje . Priimta Briuselyje Tarybos vardu Pirmininkas [1] OL L 118, 2010 5 12, p. 1. [2] OL L 159, 2011 6 17, p. 88.